สีสัน ควันหลง สีลม เซเว่น-โชห่วยช่วยชาติ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

8...พรสวรรค์ นันทะ
ช่วงที่สถานที่ราชการ บริษัทเอกชน ธนาคารพาณิชย์ ในย่านถนนศาลาแดง ใต้สถานีรถไฟฟ้าสีลมต่างปิดเพื่อความปลอดภัย
กลับมีร้านเซเว่นอีเลฟเว่นและร้านขายของชำหาญกล้า เปิดขายให้กับประชาชนที่อยู่อาศัยในย่านนั้น 
ความกล้าเสี่ยงตายทำให้ผู้คนที่ผ่านไปผ่านมาย่านนี้นำมาบอกเล่ากันปากต่อปาก ถึงความ “ใจถึงพึ่งได้” 
ผู้จัดการเขตของเซเว่นอีเลฟเว่น ที่ตั้งอยู่ปากซอยคอนแวนต์ เล่าว่า จะเปิดร้านตั้งแต่เช้าจนถึงก่อนหัวค่ำทุกวัน ในช่วงที่มีเหตุการณ์รุนแรง ไม่ใช่เราไม่กลัว หรือไม่ห่วงความปลอดภัยของพนักงานในร้าน แต่เพราะเห็นใจลูกค้าซึ่งก็คือผู้ที่อยู่แถวนั้น รวมทั้งทหาร ตำรวจ และนักข่าวที่มาปฏิบัติหน้าที่
อย่างในช่วงวินาทีที่ได้ยินเสียงระเบิด เรากำลังจะดึงประตูเหล็กปิดร้าน กลับมีลูกค้าวิ่งหน้าตั้งเข้ามาอ้อนวอนขอซื้อของ เพราะเขาก็คงไม่รู้จะไปซื้อของที่ไหนในยามหน้าสิ่วหน้าขวานเช่นนั้น
พวกเราได้แต่มองหน้ากัน และเชื่อว่าทุกคนคงคิดเหมือนกัน คือ สงสาร เห็นอก เห็นใจ เลยต้องผ่อนผันขายให้ ทั้งที่คำสั่งจากบริษัทใหญ่ให้ปิดหมดแล้ว เพราะร้านอยู่ในพื้นที่เสี่ยง แต่เราก็ทนลูกตื้อไม่ไหว จนแล้วจนรอดเราต้องแย้มประตูร้านขายให้ลูกค้า
“พอขายให้รายแรกก็มีมาอีกหลายราย ก็เข้าใจว่าลูกค้าน่าจะเป็นคนแถวนี้ เป็นพนักงานออฟฟิศ เป็นบริษัทรักษาความปลอดภัย (รปภ.) ซึ่งเดาว่าคงหิว ไม่รู้จะซื้อของที่ไหน” ผู้จัดการเขตสาวเล่าไปพลางหัวเราะไปพลาง
หลังจากเหตุการณ์ครั้งนั้น เมื่อลูกค้าทุกคนซื้อของเสร็จแล้ว ต้องถามคำเดียวกันทุกคนว่า “พรุ่งนี้เปิดร้านไหม?” เราก็บอกได้แค่ว่า “ยังไม่แน่คะ” เพราะเราก็ไม่ทราบจริงๆ ว่าอะไรจะเกิดขึ้น 
ลูกค้าส่วนใหญ่ก็จะกลับมาซื้อของที่ร้านทุกวัน เพราะช่วงที่มีเหตุการณ์รุนแรง เราจะเปิดตั้งแต่เช้าและปิดก่อนค่ำ ขณะที่ร้านอื่นๆส่วนใหญ่จะไม่เปิดขาย เพราะเหตุการณ์น่ากลัวมาก
“หลายคนแอบมาส่องดูมารอให้ร้านเปิดก็มี ทุกครั้งที่เราเห็นสายตาละห้อยของลูกค้า ที่บ่นแทบทุกคนว่าหาซื้อของที่ไหนก็ไม่ได้ในย่านนี้ ก็อดเห็นใจไม่ได้ เพราะถ้าเราดูแล้วพอเป็นที่พึ่งได้บ้าง เราก็อยากจะทำ ทั้งที่จริงๆ ยอดขายก็ไม่ได้เพิ่ม กลัวก็กลัว” ผู้จัดการเขตร้านเซเว่นฯ บอก
จากสาเหตุที่เล่ามาทั้งหมด ทำให้ร้านเซเว่นฯสาขานี้ต้องเปิดให้บริการอยู่เรื่อยๆตลอดระยะเวลาที่มีเหตุความไม่สงบ โดยขายสินค้าเท่าที่มี หรือสั่งมาและรถสามารถเข้ามาส่งได้ในสาขาเท่านั้น 
ขณะที่พนักงานส่วนใหญ่ที่มาเปิดร้าน จะพักอยู่ใกล้ๆแถวนี้ จะใกล้ค่ำจึงกลับ
ด้าน “เจ้น้อย” ชาวไทยเชื้อสายจีน เจ้าของร้านขายของชำที่ตั้งอยู่อาคารพาณิชย์ตึกที่ 3 หรือ 4 ริมถนนศาลาแดง เล่าสาเหตุที่เปิดขายทั้งที่อยู่ในพื้นที่เสี่ยงภัยเอามากๆ ว่า เปิดมา 60 กว่าปีแล้วตั้งแต่รุ่นพ่อ พอลูกค้าเขามาเคาะประตูซื้อ ก็ต้องแย้มประตูขายให้ เพราะสงสารเขาคงหาซื้อของยาก จะเดินทางไปข้างนอกก็ไม่สะดวกเหมือนปกติ เพราะด่านเต็มไปหมด รถเมล์ แท็กซี่ ก็ไม่วิ่ง เลยตัดสินใจช่วยๆ กันไป เปิดขายเท่าที่ทำได้ 
แม้จะมีลูกค้าพนักงานออฟฟิสหายไป แต่เราก็ได้ลูกค้าที่เป็นเจ้าหน้าที่ทหาร ตำรวจ นักข่าวมาอุดหนุนแทน 
“ไม่ใช่ว่ากล้าหาญอะไรหรอก สงสารคนเขาไม่มีที่ซื้อของ เพราะส่วนใหญ่ของที่ขายดีก็มีแค่ น้ำ มาม่า ปลากระป๋อง นม และของใช้จิปาถะ ส่วนทหารมักจะมาซื้อบุหรี่มากกว่า ในยามนี้ใครๆ ก็กลัวอันตรายกลัวลูกหลง แต่ถ้าเราคิดในทางที่ดี ไม่คิดร้ายกับใคร ไม่ว่าคนชุมนุมหรือทหารเราก็สบายใจ” เจ้น้อย เล่า 
เจ้าของร้านยืนยันว่า ไม่เคยฉวยโอกาสขึ้นราคา เพราะการได้เงินมาเพิ่มครั้งละ 12 บาท ไม่คุ้มเสียชื่อเสียงที่ทำการค้ามานาน 
ที่สุดถ้าคนไทยเรามีน้ำใจให้กัน เช่นที่ร้านค้า 2 แห่งนี้ทำ ประเทศไทยเราจะน่าอยู่ขึ้นมาก!!!
ไม่จำเป็นต้องทำอะไรที่มันยิ่งใหญ่มาก แค่ทำสิ่งเล็กในทุกๆวันให้ดี บ้านเมืองเราก็คงจะน่าอยู่มากขึ้น